作者：柳永
词牌/韵律：宣清

paragraphs: 残月朦胧，小宴阑珊，归来轻寒凛凛。
背银釭、孤馆乍眠，拥重衾、醉魄犹噤。
永漏频传，前欢已去，离愁一枕。
暗寻思、旧追游，神京风物如锦。
念掷果朋侪，绝缨宴会，当时曾痛饮。
命舞燕翩翻，歌珠贯串，向玳筵前，尽是神仙流品。
至更阑、疏狂转甚。
更相将、凤帏鸳寝。
玉钗乱横，任散尽高阳，这欢娱、甚时重恁。